**ELŐTERJESZTÉS**

A Gazdasági és Városstratégiai Bizottság

2019. április 23-i ülésére

**Javaslat a hulladékgazdálkodási közszolgáltatással összefüggő döntések meghozatalára vonatkozóan**

Szombathely város közigazgatási területén két ütemben 79 db hulladékgyűjtő sziget lett az elmúlt évek során kiépítve a vonatkozó jogszabályi előírásoknak megfelelően, első ütemben a Nyugat-dunántúli Regionális Fejlesztési Tanács támogatásának igénybevételével pályázati pénzből, a második ütemben pedig közbeszerzési eljárás keretében.

A kialakított hulladékgyűjtő szigetek építményként szerepelnek Szombathely Megyei Jogú Város Önkormányzatának ingatlanvagyon-kataszterében, továbbá a SZOMHULL Nonprofit Kft-vel kötött, Szombathely Megyei Jogú Város Közgyűlése által elfogadott hulladékgazdálkodási közszolgáltatási szerződésben is szerepelnek üzemelő gyűjtőhelyként.

A szelektív hulladékgyűjtő szigetek üzemeltetésének kedvezőtlen tapasztalatai alapján SZMJV Önkormányzatának Gazdasági és Városstratégiai Bizottsága a 2018. április 24-i ülésén úgy határozott, hogy 21 db gyűjtőszigetről a gyűjtőedények beszállításra kerüljenek a SZOVA Nonprofit Zrt. telephelyére, és e gyűjtőszigetek üzemelése határozott ideig, 2018. december 31. napjáig szüneteljen.

Ezt követően a Bizottság a 2018. december 3-i ülésén – a lakossági jelzések, valamint a közszolgáltató tapasztalatai és javaslatai alapján – 3 db gyűjtősziget üzemeltetésének visszaállításáról, és a fennmaradó 18 db gyűjtősziget üzemeltetésének 2019. december 31-ig tartó szüneteltetéséről döntött.

A Szombathelyi Maros Óvoda vezetője megkereséssel fordult a Városüzemeltetési Osztályhoz, melyben az Óvoda mellett, az 1325/4 hrsz-ú közterületen kialakított szelektív hulladékgyűjtő sziget megszüntetését kérték a szigeten tapasztalt problémák bemutatásával (a sziget környékén a rendszeres, nagy mennyiségű illegális hulladék-elhelyezés mindennapossá vált, a szél az óvoda területére fújja a hulladékot, valamint patkányok is megjelentek a sziget, így az óvoda környékén).

A SZOMHULL Nonprofit Kft. a szakmai állásfoglalásában megerősítette az Óvodavezető által leírtakat és a közszolgáltatás során tapasztaltak alapján szintén javasolta a sziget működésének felfüggesztését.

A SZOMHULL Nonprofit Kft. további javaslata között szerepel a Mérleg utcában, közvetlenül a Kispipa vendéglő előtt lévő hulladékgyűjtő sziget működtetésének szüneteltetése. Tapasztalatuk szerint rendszeresen helyeznek el a szigeten kommunális hulladékot, mely többnyire éttermekben használt ételmaradékos dobozokból áll. Lakosságtól származtatható kommunális hulladékot nagyon ritkán találnak a gyűjtőszigeten. A sziget működésének szüneteltetését a fenti tapasztalatok indokolják, továbbá az, hogy a környéken zsákos gyűjtés is rendelkezésre áll a lakosság számára.

Fentiek alapján a Városüzemeltetési Osztály javasolja 2 db hulladékgyűjtő sziget működésének szüneteltetését az alábbi helyszíneken:

1. Öntő u., élelmiszerbolt parkolójában
2. Mérleg u., Kispipa Vendéglő mellett

Kérem a Tisztelt Bizottságot, hogy az előterjesztést megtárgyalni, és a nevezett hulladékgyűjtő szigetek üzemelésével kapcsolatban dönteni szíveskedjék.

**Szombathely, 2019. április „ „**

**/: Illés Károly :/**

**Határozati javaslat**

 **/2019 .(IV.23.) GVB sz. határozat**

A Gazdasági és Városstratégiai Bizottság a hulladékgazdálkodási közszolgáltatással összefüggő előterjesztést megtárgyalta, és az alábbi döntést hozta.

A Bizottság támogatja, hogy – a hulladékgazdálkodási közszolgáltatási szerződés módosítása nélkül – az alábbi gyűjtőszigetek működése 2019. december 31. napjáig szüneteljen:

1. Öntő u., élelmiszerbolt parkolójában
2. Mérleg u., Kispipa Vendéglő mellett

**Felelős:** Lendvai Ferenc**,** a Gazdasági és Városstratégiai Bizottság elnöke

(A végrehajtás előkészítéséért:

Lakézi Gábor, a Városüzemeltetési Osztály vezetője)

**Határidő:** azonnal